Document ID: 32004R0874

ΚΑΝΟΝΙΣΜΌΣ (ΕΚ) αριθ. 874/2004 ΤΗΣ ΕΠΙΤΡΟΠΉΣ
της 28ης Απριλίου 2004
για τη θέσπιση κανόνων δημοσίου συμφέροντος σχετικά με την υλοποίηση και τις λειτουργίες του .eu τομέα ανωτάτου επιπέδου και τις αρχές που διέπουν την καταχώριση
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 733/2002 του Ευρωπαϊκού Κοινοβουλίου και του Συμβουλίου, της 22ας Απριλίου 2002, για την υλοποίηση του τομέα ανωτάτου επιπέδου .eu (1), και ιδίως το άρθρο 5 παράγραφος 1,
Μετά από διαβουλεύσεις με το μητρώο, σύμφωνα με το άρθρο 5 παράγραφος 1 του κανονισμού (ΕΚ) αριθ. 733/2002.
Εκτιμώντας τα ακόλουθα:
(1)
Οι αρχικές φάσεις υλοποίησης του τομέα ανωτάτου επιπέδου .eu, που εγκαθιδρύεται δυνάμει του κανονισμού (EΚ) αριθ. 733/2002, ολοκληρώθηκαν με τον ορισμό νομικής οντότητας, η οποία δημιουργήθηκε εντός της Κοινότητας, για να ασκήσει λειτουργίες μητρώου, επιφορτισμένου με τη διοίκηση και διαχείριση του τομέα ανωτάτου επιπέδου .eu. Το μητρώο, που ορίστηκε με την απόφαση 2003/375/ΕΚ της Επιτροπής (2), απαιτείται να είναι μη κερδοσκοπικός οργανισμός, ο οποίος πρέπει να λειτουργεί και να παρέχει υπηρεσίες με βάση την κάλυψη του κόστους και σε προσιτές τιμές.
(2)
Η υποβολή αίτησης για όνομα τομέα πρέπει να καθίσταται δυνατή με ηλεκτρονικά μέσα μέσω μιας απλής, γρήγορης και αποτελεσματικής διαδικασίας, σε όλες τις επίσημες γλώσσες της Κοινότητας, μέσω διαπιστευμένων καταχωρητών.
(3)
Η διαπίστευση των καταχωρητών πρέπει να διεξάγεται από το μητρώο, σύμφωνα με μια διαδικασία η οποία διασφαλίζει τον θεμιτό και ανοικτό ανταγωνισμό μεταξύ καταχωρητών. Η διαδικασία διαπίστευσης πρέπει να είναι αντικειμενική, διαφανής και αμερόληπτη. Επιλέξιμα για διαπίστευση πρέπει να είναι μόνο μέρη τα οποία πληρούν ορισμένες βασικές τεχνικές απαιτήσεις τις οποίες καθορίζει το μητρώο.
(4)
Οι καταχωρητές πρέπει να κάνουν δεκτές μόνο τις αιτήσεις καταχώρισης ονομάτων τομέα που υποβάλλονται μετά από τη διαπίστευσή τους και να τις διαβιβάζουν με τη χρονολογική σειρά παραλαβής τους.
(5)
Για την καλύτερη προστασία των δικαιωμάτων των καταναλωτών και με την επιφύλαξη οιωνδήποτε κοινοτικών κανόνων σχετικά με τη δικαιοδοσία και το εφαρμοστέο δίκαιο σε περίπτωση διαφορών μεταξύ καταχωρητών και καταχωριζóντων σε θέματα σχετικά με τους κοινοτικούς τίτλους, το εφαρμοστέο δίκαιο πρέπει να είναι το δίκαιο ενός εκ των κρατών μελών.
(6)
Οι καταχωρητές πρέπει να απαιτούν τα ακριβή στοιχεία επικοινωνίας των πελατών τους, όπως πλήρες όνομα, διεύθυνση κατοικίας, αριθμό τηλεφώνου και διεύθυνση ηλεκτρονικού ταχυδρομείου, καθώς και πληροφορίες όσον αφορά το φυσικό ή νομικό πρόσωπο που είναι υπεύθυνο για την τεχνική λειτουργία του ονόματος τομέα.
(7)
Το μητρώο πρέπει να ακολουθεί πολιτική προώθησης της χρήσης όλων των επίσημων γλωσσών της Κοινότητας.
(8)
Σύμφωνα με τον κανονισμό (ΕΚ) αριθ. 733/2002, τα κράτη μέλη δύνανται να ζητήσουν η επίσημη ονομασία τους, καθώς και το όνομα με το οποίο είναι κοινώς γνωστά, να μην καταχωρίζονται απ ευθείας στον τομέα .eu, παρά μόνον από την κυβέρνηση της χώρας. Οι χώρες που αναμένεται να προσχωρήσουν στην Ευρωπαϊκή Ένωση μετά τον Μάιο του 2004 πρέπει να είναι σε θέση να δεσμεύσουν την επίσημη ονομασία τους καθώς και το όνομα με το οποίο είναι κοινώς γνωστά ούτως ώστε να μπορούν να τα καταχωρίσουν σε μεταγενέστερη ημερομηνία.
(9)
Πρέπει να επιτρέπεται σε ένα κράτος μέλος να ορίσει τον φορέα ο οποίος θα καταχωρίσει ως όνομα τομέα την επίσημη ονομασία του εν λόγω κράτους, καθώς και το όνομα με το οποίο είναι κοινώς γνωστό. Παρομοίως, πρέπει να επιτρέπεται στην Επιτροπή να επιλέγει τα ονόματα τομέα τα οποία θα χρησιμοποιηθούν από τα θεσμικά όργανα της Κοινότητας, και να ορίζει τον φορέα των εν λόγω ονομάτων τομέα. Το μητρώο πρέπει να είναι εξουσιοδοτημένο να δεσμεύει έναν αριθμό ειδικών ονομάτων τομέα για την επιχειρησιακή του λειτουργία.
(10)
Σύμφωνα με το άρθρο 5 παράγραφος 2 του κανονισμού (ΕΚ) αριθ. 733/2002, ορισμένα κράτη μέλη κοινοποίησαν στην Επιτροπή και στα άλλα κράτη μέλη έναν περιορισμένο κατάλογο ευρέως αναγνωρισμένων ονομάτων όσον αφορά γεωγραφικές ή και γεωπολιτικές έννοιες, που έχουν επιπτώσεις στην πολιτική ή εδαφική τους οργάνωση. Τέτοιοι κατάλογοι περιλαμβάνουν ονόματα τα οποία μπορούν είτε να μην καταχωρίζονται, είτε να καταχωρίζονται μόνο σε τομέα δευτέρου επιπέδου, σύμφωνα με τους κανόνες πολιτικής δημοσίου συμφέροντος. Τα ονόματα που περιλαμβάνονται στους εν λόγω καταλόγους δεν υπόκεινται στην αρχή της εξυπηρέτησης κατά σειρά προτεραιότητας.
(11)
Η αρχή της εξυπηρέτησης κατά σειρά προτεραιότητας πρέπει να αποτελέσει τη βασική αρχή επίλυσης διαφορών μεταξύ κατόχων προηγούμενων δικαιωμάτων κατά τη διάρκεια της σταδιακής καταχώρισης. Μετά από την ολοκλήρωση της σταδιακής καταχώρισης, κατά τη διάθεση των ονομάτων τομέα πρέπει να εφαρμόζεται η αρχή της εξυπηρέτησης κατά σειρά προτεραιότητας.
(12)
Για τη διαφύλαξη προηγούμενων δικαιωμάτων που αναγνωρίστηκαν από το κοινοτικό ή το εθνικό δίκαιο, πρέπει να θεσπιστεί μια διαδικασία σταδιακής καταχώρισης. Η σταδιακή καταχώριση πρέπει να πραγματοποιείται σε δύο φάσεις, με σκοπό να διασφαλιστεί ότι δίνονται στους κατόχους προηγούμενων δικαιωμάτων οι κατάλληλες ευκαιρίες ώστε να καταχωρίσουν τα ονόματα επί των οποίων κατέχουν προηγούμενα δικαιώματα. Το μητρώο πρέπει να διασφαλίζει ότι η επικύρωση των δικαιωμάτων διενεργείται από εντεταλμένους φορείς επικύρωσης. Βάσει των αποδεικτικών στοιχείων που υποβάλλονται από τους υποψηφίους, οι φορείς επικύρωσης πρέπει να διενεργούν εκτίμηση του διεκδικούμενου δικαιώματος επί συγκεκριμένου ονόματος. Η διάθεση του εν λόγω ονόματος πρέπει κατόπιν να γίνεται με βάση την αρχή της εξυπηρέτησης κατά σειρά προτεραιότητας, εάν για ένα όνομα τομέα υπάρχουν δύο ή περισσότεροι υποψήφιοι που κατέχουν προηγούμενο δικαίωμα.
(13)
Το μητρώο πρέπει να συνάψει κατάλληλη συμφωνία μεσεγγύησης, προκειμένου να διασφαλίσει αδιάλειπτη παροχή της υπηρεσίας, και ιδίως να διασφαλίσει ότι σε περίπτωση αλλαγής εκπροσώπησης ή άλλων απρόβλεπτων καταστάσεων, θα είναι σε θέση να εξακολουθήσει να παρέχει υπηρεσίες στην τοπική κοινότητα διαδικτύου με την ελάχιστη δυνατή αναστάτωση. Το μητρώο πρέπει επίσης να συμμορφώνεται με τους σχετικούς κανόνες για την προστασία των δεδομένων, τις αρχές, τις κατευθυντήριες γραμμές και τις βέλτιστες πρακτικές, κυρίως όσον αφορά την ποσότητα και το είδος των δεδομένων που εμφανίζονται στη βάση δεδομένων WHOIS. Τα ονόματα τομέα που έχουν κριθεί από δικαστήριο κράτους μέλους ως δυσφημητικά, ρατσιστικά ή αντίθετα με το δημόσιο συμφέρον πρέπει να δεσμεύονται και, ενδεχομένως, να αποσύρονται μετά από την έκδοση της τελικής απόφασης του δικαστηρίου. Τέτοια ονόματα τομέα πρέπει να αποκλείονται από κάθε μελλοντική καταχώριση.
(14)
Σε περίπτωση θανάτου ή αφερεγγυότητας ενός κατόχου ονόματος τομέα, εάν δεν έχει δρομολογηθεί μεταβίβαση έως τη λήξη της περιόδου καταχώρισης, το όνομα τομέα πρέπει να τελεί υπό αναστολή για σαράντα ημερολογιακές ημέρες. Εάν οι ενδιαφερόμενοι κληρονόμοι ή διαχειριστές δεν έχουν καταχωρίσει το όνομα κατά τη διάρκεια της εν λόγω περιόδου, το όνομα διατίθεται σε γενική καταχώριση.
(15)
Το μητρώο πρέπει να είναι σε θέση να ανακαλεί ονόματα τομέα, για περιορισμένο αριθμό καθορισμένων λόγων, εφόσον δοθεί στον ενδιαφερόμενο κάτοχο του ονόματος τομέα η δυνατότητα να λάβει τα κατάλληλα μέτρα. Πρέπει επίσης να είναι δυνατή η ανάκληση των ονομάτων τομέα μέσω διαδικασίας εναλλακτικής επίλυσης διαφορών.
(16)
Το μητρώο πρέπει να προβλέπει τη διαδικασία εναλλακτικής επίλυσης διαφορών η οποία πρέπει να λαμβάνει υπόψη τις διεθνείς βέλτιστες πρακτικές στον εν λόγω τομέα και, ιδίως, τις σχετικές συστάσεις της Παγκόσμιας Οργάνωσης Πνευματικής Ιδιοκτησίας, προκειμένου να διασφαλίσει την αποφυγή, στο μέτρο του δυνατού, των κερδοσκοπικών και καταχρηστικών καταχωρίσεων.
(17)
Το μητρώο πρέπει να επιλέγει τους παρόχους υπηρεσιών με την κατάλληλη εμπειρογνωσία, βάσει αντικειμενικών, διαφανών και αμερόληπτων κριτηρίων. Κατά τη διαδικασία της εναλλακτικής επίλυσης διαφορών πρέπει να τηρείται ένας ελάχιστος αριθμός ενιαίων διαδικαστικών κανόνων παρόμοιων με εκείνους που θεσπίστηκαν στο πλαίσιο της πολιτικής ενιαίας επίλυσης διαφορών, η οποία εγκρίθηκε από το ICANN (Internet Corporation of Assigned Names and Numbers).
(18)
Ενόψει της επικείμενης διεύρυνσης της Ένωσης, είναι επιτακτικό το σύστημα κανόνων δημοσίου συμφέροντος που θεσπίζεται από τον παρόντα κανονισμό να τεθεί σε ισχύ χωρίς καθυστέρηση.
(19)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής επικοινωνιών που συστάθηκε βάσει του άρθρου 22 παράγραφος 1 της οδηγίας 2002/21/ΕΚ του Ευρωπαϊκού Κοινοβουλίου και του Συμβουλίου (3),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ Ι ΠΕΔΙΟ ΕΦΑΡΜΟΓΗΣ
Άρθρο 1
Πεδίο εφαρμογής
Ο παρών κανονισμός θεσπίζει τους κανόνες δημοσίου συμφέροντος σχετικά με την υλοποίηση και τις λειτουργίες του τομέα ανωτάτου επιπέδου .eu και τις αρχές δημοσίου συμφέροντος για την καταχώριση που προβλέπονται στο άρθρο 5 παράγραφος 1 του κανονισμού (ΕΚ) αριθ. 733/2002.
ΚΕΦΑΛΑΙΟ ΙΙ ΑΡΧΕΣ ΚΑΤΑΧΩΡΙΣΗΣ
Άρθρο 2
Επιλεξιμότητα και γενικές αρχές καταχώρισης
Ένα επιλέξιμο μέρος, όπως αναφέρεται στο άρθρο 4 παράγραφος 2 στοιχείο β) του κανονισμού (ΕΚ) αριθ. 733/2002, επιτρέπεται να καταχωρίσει ένα ή περισσότερα ονόματα τομέα στον τομέα ανωτάτου επιπέδου .eu.
Με την επιφύλαξη του κεφαλαίου IV, ένα συγκεκριμένο όνομα τομέα διατίθεται για χρήση στο επιλέξιμο μέρος του οποίου η αίτηση έχει παραληφθεί πρώτη κατά σειρά από το μητρώο, με τεχνικώς σωστό τρόπο και σύμφωνα με τον παρόντα κανονισμό. Για τους σκοπούς του παρόντος κανονισμού, το εν λόγω κριτήριο της παραλαβής κατά προτεραιότητα θα αναφέρεται ως αρχή της «εξυπηρέτησης κατά σειρά προτεραιότητας».
Από τη στιγμή που ένα όνομα τομέα καταχωρίζεται, καθίσταται μη διαθέσιμο για μελλοντική καταχώριση, έως ότου λήξει η καταχώριση χωρίς ανανέωση, ή έως ότου το όνομα τομέα αποσυρθεί.
Εκτός εάν προβλέπεται διαφορετικά στον παρόντα κανονισμό, τα ονόματα τομέα καταχωρίζονται απ ευθείας στο όνομα τομέα ανωτάτου επιπέδου .eu.
Η καταχώριση ονόματος τομέα είναι έγκυρη μόνο μετά από την καταβολή του ανάλογου τέλους από το μέρος που υποβάλλει την αίτηση.
Τα ονόματα τομέα που καταχωρίζονται στον τομέα ανωτάτου επιπέδου .eu είναι μεταβιβάσιμα μόνο σε μέρη τα οποία είναι επιλέξιμα για καταχώριση ονομάτων τομέα .eu.
Άρθρο 3
Αιτήσεις καταχώρισης ονόματος τομέα
Η αίτηση καταχώρισης ονόματος τομέα περιλαμβάνει όλα τα κάτωθι στοιχεία:
α)
το όνομα και τη διεύθυνση του μέρους που υποβάλλει την αίτηση·
β)
δήλωση, σε ηλεκτρονική μορφή, του μέρους που υποβάλλει την αίτηση ότι πληροί τα γενικά κριτήρια επιλεξιμότητας που θεσπίζονται στο άρθρο 4 παράγραφος 2 στοιχείο β) του κανονισμού (ΕΚ) αριθ. 733/2002·
γ)
βεβαίωση, σε ηλεκτρονική μορφή, του μέρους που υποβάλλει την αίτηση ότι, εξ όσων γνωρίζει, η αίτηση καταχώρισης ονόματος τομέα υποβάλλεται καλόπιστα και ότι δεν παραβιάζει οιαδήποτε δικαιώματα τρίτου μέρους·
δ)
δέσμευση, σε ηλεκτρονική μορφή, του μέρους που υποβάλλει την αίτηση ότι θα τηρήσει όλους τους όρους και τις προϋποθέσεις καταχώρισης, συμπεριλαμβανομένης της διαδικασίας εναλλακτικής επίλυσης διαφορών που προβλέπεται στο κεφάλαιο VI.
Οιαδήποτε ουσιώδης ανακρίβεια των στοιχείων που αναφέρονται στα στοιχεία α) έως δ) συνιστά παράβαση των όρων καταχώρισης.
Οιαδήποτε επαλήθευση από το μητρώο της εγκυρότητας των αιτήσεων καταχώρισης πραγματοποιείται μετά από την καταχώριση, με πρωτοβουλία του μητρώου ή στο πλαίσιο διαφοράς που ανακύπτει σχετικά με την καταχώριση του σχετικού ονόματος τομέα, εξαιρέσει των αιτήσεων που υποβλήθηκαν κατά τη διάρκεια της διαδικασίας σταδιακής καταχώρισης, δυνάμει των άρθρων 10, 12 και 14.
Άρθρο 4
Διαπίστευση καταχωρητών
Μόνον οι καταχωρητές που είναι διαπιστευμένοι από το μητρώο επιτρέπεται να παρέχουν υπηρεσίες καταχώρισης για ονόματα του τομέα ανωτάτου επιπέδου .eu.
Η διαδικασία διαπίστευσης καταχωρητών καθορίζεται από το μητρώο και είναι εύλογη, διαφανής και αμερόληπτη, διασφαλίζει δε τους αποτελεσματικούς και δίκαιους όρους ανταγωνισμού.
Οι καταχωρητές απαιτείται να έχουν πρόσβαση και να χρησιμοποιούν τα αυτόματα συστήματα καταχώρισης του μητρώου. Το μητρώο δύναται να θέσει περαιτέρω βασικές τεχνικές απαιτήσεις για τη διαπίστευση των καταχωρητών.
Το μητρώο δύναται να ζητήσει από τους καταχωρητές την προκαταβολική πληρωμή των τελών καταχώρισης, τα οποία καθορίζονται ετησίως από το μητρώο βάσει λογικής εκτίμησης της αγοράς.
Η διαδικασία, οι όροι διαπίστευσης των καταχωρητών και ο κατάλογος των διαπιστευμένων καταχωρητών διατίθενται στο κοινό από το μητρώο σε εύκολα προσβάσιμη μορφή.
Κάθε καταχωρητής δεσμεύεται με σύμβαση με το μητρώο να τηρεί τους όρους διαπίστευσης και, ιδίως, να συμμορφώνεται με τις αρχές δημοσίου συμφέροντος που θεσπίζονται στον παρόντα κανονισμό.
Άρθρο 5
Διατάξεις περί καταχωρητών
Με την επιφύλαξη οιουδήποτε κανόνα διέπει τη δικαιοδοσία και το εφαρμοστέο δίκαιο, οι συμφωνίες μεταξύ του καταχωρητή και του καταχωρίζοντος όνομα τομέα δεν μπορούν να ορίζουν ως εφαρμοστέο άλλο δίκαιο πλην του δικαίου ενός εκ των κρατών μελών ούτε μπορούν να ορίζουν ως αρμόδιο φορέα επίλυσης διαφορών, εκτός και αν έχει επιλεγεί από το μητρώο δυνάμει του άρθρου 23, ούτε διαιτητικό δικαστήριο, ούτε δικαστήριο εκτός της Κοινότητας.
Ο καταχωρητής ο οποίος λαμβάνει περισσότερες από μία αιτήσεις καταχώρισης για το ίδιο όνομα διαβιβάζει τις εν λόγω αιτήσεις στο μητρώο με τη χρονολογική σειρά με την οποία ελήφθησαν.
Στο μητρώο διαβιβάζονται μόνον αιτήσεις οι οποίες λαμβάνονται μετά από την ημερομηνία διαπίστευσης.
Οι καταχωρητές απαιτούν από όλους τους υποψηφίους να υποβάλλουν ακριβή και αξιόπιστα στοιχεία, ενός τουλάχιστον φυσικού ή νομικού προσώπου που είναι υπεύθυνο για την τεχνική λειτουργία του ονόματος τομέα για το οποίο υποβάλλεται η αίτηση.
Οι καταχωρητές δύνανται να εκπονήσουν συστήματα εμπορικών σημάτων, επαλήθευσης ταυτότητας και σημάτων εμπιστοσύνης, προκειμένου να ενισχύσουν την εμπιστοσύνη των καταναλωτών στην αξιοπιστία των πληροφοριών που διατίθενται μέσω ενός ονόματος τομέα το οποίο έχουν καταχωρίσει, σύμφωνα με το ισχύον εθνικό και κοινοτικό δίκαιο.
ΚΕΦΑΛΑΙΟ ΙΙΙ ΓΛΩΣΣΕΣ ΚΑΙ ΓΕΩΓΡΑΦΙΚΕΣ ΕΝΝΟΙΕΣ
Άρθρο 6
Γλώσσες
Οι καταχωρίσεις ονομάτων τομέα .eu αρχίζουν να γίνονται μόνον αφού το μητρώο ενημερώσει την Επιτροπή ότι οι αιτήσεις καταχώρισης ονομάτων τομέα .eu και οι κοινοποιήσεις των αποφάσεων που αφορούν την καταχώριση είναι δυνατές σε όλες τις επίσημες γλώσσες των κοινοτικών οργάνων, οι οποίες εφεξής καλούνται «επίσημες γλώσσες».
Το μητρώο διασφαλίζει ότι οιαδήποτε κοινοποίησή του, η οποία θίγει τα δικαιώματα ενός μέρους σε σχέση με την καταχώριση, όπως η χορήγηση, η μεταβίβαση, η ακύρωση ή η απόσυρση ονόματος, είναι δυνατόν να πραγματοποιηθεί σε όλες τις επίσημες γλώσσες.
Το μητρώο διενεργεί την καταχώριση των ονομάτων τομέα χρησιμοποιώντας όλους τους αλφαβητικούς χαρακτήρες των επισήμων γλωσσών, εφόσον διατίθενται τα κατάλληλα διεθνή πρότυπα.
Το μητρώο δεν οφείλει να εκτελεί λειτουργίες χρησιμοποιώντας άλλες γλώσσες εκτός από τις επίσημες.
Άρθρο 7
Διαδικασία για τα γεωγραφικά και γεωπολιτικά ονόματα που έχουν δεσμευθεί
Οι αντιρρήσεις που προβάλλονται στο πλαίσιο της διαδικασίας υποβολής αντιρρήσεων όσον αφορά τους καταλόγους των ευρέως αναγνωρισμένων ονομάτων, σύμφωνα με το άρθρο 5 παράγραφος 2 τρίτο εδάφιο του κανονισμού (ΕΚ) αριθ. 733/2002, κοινοποιούνται στα μέλη της επιτροπής επικοινωνιών που έχει συσταθεί δυνάμει του άρθρου 22 παράγραφος 1 της οδηγίας 2002/21/ΕΚ και στον γενικό διευθυντή της γενικής διεύθυνσης οινωνία της πληροφορίας της Επιτροπής. Τα μέλη της επιτροπής επικοινωνιών και ο γενικός διευθυντής δύνανται να ορίσουν άλλους υπευθύνους για τις επαφές σχετικά με τις εν λόγω κοινοποιήσεις.
Οι αντιρρήσεις και ο διορισμός υπευθύνων για τις επαφές κοινοποιούνται με τη μορφή ηλεκτρονικού μηνύματος, με επίδοση από ιδιωτική ταχυδρομική εταιρεία ή αυτοπροσώπως, ή μέσω ταχυδρομείου με συστημένη επιστολή και απόδειξη παραλαβής.
Εν αναμονή επίλυσης των αντιρρήσεων, το μητρώο δημοσιεύει στον ιστότοπό του δύο καταλόγους ονομάτων. Ο ένας κατάλογος περιλαμβάνει τον κατάλογο των ονομάτων που η Επιτροπή έχει κοινοποιήσει ως μη καταχωρίσιμα. Ο άλλος κατάλογος περιλαμβάνει τον κατάλογο των ονομάτων που η Επιτροπή έχει κοινοποιήσει ως καταχωρίσιμα μόνο σε τομέα δευτέρου επιπέδου.
Άρθρο 8
Ονόματα χωρών και κωδικοί άλφα-2 που αντιπροσωπεύουν χώρες
Τα κράτη μέλη και οι υπό ένταξη χώρες δύνανται να ζητήσουν η επίσημη ονομασία τους και το όνομα με το οποίο είναι κοινώς γνωστά σε μία ή περισσότερες επίσημες γλώσσες της Κοινότητας, μετά από τη διεύρυνσή της τον Μάιο του 2004, να μην καταχωρίζονται απ ευθείας στον τομέα ανωτάτου επιπέδου .eu από οιοδήποτε πρόσωπο εκτός από την κυβέρνηση της χώρας. Για το σκοπό αυτό, κάθε κράτος μέλος ή υπό ένταξη χώρα διαβιβάζει στην Επιτροπή εντός δύο μηνών μετά την έναρξη ισχύος τους παρόντος κανονισμού κατάλογο των ονομάτων εκείνων που πρέπει να δεσμευθούν και κοινοποιεί τον φορέα που διορίστηκε για να εκπροσωπήσει την κυβέρνηση της χώρας στην καταχώριση ονομάτων.
Η Επιτροπή κοινοποιεί στο μητρώο τα ονόματα που δεσμεύονται και τους φορείς που εκπροσωπούν τις εθνικές κυβερνήσεις στην καταχώριση ονομάτων.
Οι υποψήφιες για ένταξη χώρες που δεν πρόκειται να προσχωρήσουν στην Ευρωπαϊκή Ένωση τον Μάιο του 2004 και τα κράτη μέλη του Ευρωπαϊκού Οικονομικού Χώρου που δεν είναι κράτη μέλη δύνανται να ζητήσουν η επίσημη ονομασία τους και το όνομα με το οποίο είναι κοινώς γνωστά στη γλώσσα τους, καθώς και σε οιαδήποτε επίσημη γλώσσα, από τον Μάιο του 2004 να μην καταχωρίζονται απ ευθείας στον τομέα ανωτάτου επιπέδου .eu. Για το σκοπό αυτό, οι εν λόγω χώρες δύνανται να διαβιβάσουν στην Επιτροπή, εντός δύο μηνών μετά από την έναρξη ισχύος του παρόντος κανονισμού, κατάλογο των ονομάτων εκείνων που δεν πρέπει να καταχωριστούν.
Η Επιτροπή κοινοποιεί στο μητρώο τα ονόματα που δεν καταχωρίζονται.
Οι κωδικοί άλφα-2 που αντιπροσωπεύουν χώρες δεν χρησιμοποιούνται για την καταχώριση ονομάτων τομέα απ ευθείας στον τομέα ανωτάτου επιπέδου .eu.
Άρθρο 9
Όνομα τομέα δευτέρου επιπέδου για τα γεωγραφικά και γεωπολιτικά ονόματα
Η καταχώριση γεωγραφικών και γεωπολιτικών εννοιών ως ονομάτων τομέα, σύμφωνα με το άρθρο 5 παράγραφος 2 στοιχείο β) του κανονισμού (ΕΚ) αριθ. 733/2002 δύναται να διασφαλίζεται από ένα κράτος μέλος που έχει κοινοποιήσει τα ονόματα. Η εν λόγω καταχώριση δύναται να γίνεται σε οιοδήποτε όνομα τομέα το οποίο έχει καταχωριστεί από το εν λόγω κράτος μέλος.
Η Επιτροπή δύναται να ζητήσει από το μητρώο να εισαγάγει ονόματα τομέα απ ευθείας στον τομέα ανωτάτου επιπέδου .eu, για χρήση από τα κοινοτικά θεσμικά όργανα και οργανισμούς. Μετά από την έναρξη ισχύος του παρόντος κανονισμού και όχι αργότερο από μία εβδομάδα πριν από την έναρξη της περιόδου σταδιακής καταχώρισης που προβλέπεται στο κεφάλαιο IV, η Επιτροπή κοινοποιεί στο μητρώο τα ονόματα που πρέπει να δεσμευθούν και τους φορείς που εκπροσωπούν τα κοινοτικά θεσμικά όργανα και οργανισμούς στην καταχώριση ονομάτων.
ΚΕΦΑΛΑΙΟ IV ΣΤΑΔΙΑΚΗ ΚΑΤΑΧΩΡΙΣΗ
Άρθρο 10
Επιλέξιμα μέρη και ονόματα που μπορούν να καταχωρίσουν
1. Οι κάτοχοι προηγούμενων δικαιωμάτων που έχουν αναγνωριστεί ή θεσπιστεί από το εθνικό ή και το κοινοτικό δίκαιο και οι δημόσιοι φορείς δικαιούνται να υποβάλουν αίτηση για καταχώριση ονομάτων τομέα κατά τη διάρκεια της περιόδου σταδιακής καταχώρισης, πριν από την έναρξη της γενικής καταχώρισης στον τομέα .eu.
Τα «προηγούμενα δικαιώματα» περιλαμβάνουν, μεταξύ άλλων, τα κατατεθέντα εθνικά εμπορικά σήματα, τα κατατεθέντα κοινοτικά εμπορικά σήματα, τις γεωγραφικές ενδείξεις ή τις ονομασίες προέλευσης και, στο μέτρο που προστατεύονται από το εθνικό δίκαιο των κρατών μελών στα οποία κατέχονται, τα μη κατατεθέντα εμπορικά σήματα, τις εμπορικές επωνυμίες, τα αναγνωριστικά ταυτότητας επιχείρησης, τις εταιρικές επωνυμίες, τα οικογενειακά ονόματα και τους χαρακτηριστικούς τίτλους προστατευόμενων λογοτεχνικών και καλλιτεχνικών έργων.
Στους «δημόσιους φορείς» περιλαμβάνονται τα κοινοτικά όργανα και οργανισμοί της Ένωσης, οι εθνικές και τοπικές κυβερνήσεις, οι κυβερνητικοί φορείς, οι αρχές, οι οργανισμοί και οι φορείς που διέπονται από το δημόσιο δίκαιο, καθώς και οι διεθνείς και διακυβερνητικοί οργανισμοί.
2. Η καταχώριση με βάση προηγούμενο δικαίωμα συνίσταται στην καταχώριση ολόκληρου του ονόματος για το οποίο υφίσταται προηγούμενο δικαίωμα, όπως αναγράφεται στα έγγραφα που αποδεικνύουν ότι το εν λόγω δικαίωμα υπάρχει.
3. Η καταχώριση από δημόσιο φορέα συνίσταται στην καταχώριση ολόκληρου του ονόματος του δημοσίου φορέα ή του ακρωνυμίου το οποίο γενικώς χρησιμοποιεί. Οι δημόσιοι φορείς που είναι υπεύθυνοι για τη διοίκηση συγκεκριμένων γεωγραφικών εδαφών δύνανται επίσης να καταχωρίσουν το πλήρες όνομα των εδαφών για τα οποία είναι υπεύθυνοι, και το όνομα με το οποίο τα εν λόγω εδάφη είναι κοινώς γνωστά.
Άρθρο 11
Ειδικοί χαρακτήρες
Όσον αφορά την καταχώριση πλήρων ονομάτων, όταν τα ονόματα αυτά περιλαμβάνουν διάστημα μεταξύ των λέξεων ή των τμημάτων λέξεων, λογίζεται ότι υπάρχει ταυτοποίηση μεταξύ αυτών των πλήρων ονομάτων και των ιδίων ονομάτων που είναι γραμμένα με παύλες μεταξύ των τμημάτων λέξεων ή συνδυάζονται σε μία λέξη στο εφαρμοζόμενο όνομα τομέα.
Όταν το όνομα για το οποίο προβάλλονται προηγούμενα δικαιώματα περιλαμβάνει ειδικούς χαρακτήρες, διαστήματα ή σημεία στίξης, αυτά απαλείφονται εξ ολοκλήρου από το αντίστοιχο όνομα τομέα, και αντικαθίστανται από παύλες ή, εάν είναι δυνατόν, μεταγράφονται.
Στους ειδικούς χαρακτήρες και τα σημεία στίξης όπως αναφέρονται στο δεύτερο εδάφιο περιλαμβάνονται τα ακόλουθα:
~ @ # $ % ^ & * ( ) + = { } [ ] | \ /: ; ' , . ?
Με την επιφύλαξη του άρθρου 6 τρίτο εδάφιο, εάν το όνομα για το οποίο υφίσταται προηγούμενο δικαίωμα περιλαμβάνει γράμματα τα οποία έχουν επιπρόσθετα ορθογραφικά σημάδια που δεν μπορούν να αναπαραχθούν σε κώδικα ASCII, όπως τα ä, é ή ñ, τα εν λόγω γράμματα χρησιμοποιούνται χωρίς τα ορθογραφικά σημάδια (ήτοι a, e, n) ή αντικαθίστανται από συμβατικά αποδεκτή ορθογραφία (όπως ae). Σε όλες τις άλλες περιπτώσεις, το όνομα τομέα είναι ταυτόσημο με τα στοιχεία του κειμένου ή των λέξεων του ονόματος για το οποίο υφίσταται προηγούμενο δικαίωμα.
Άρθρο 12
Αρχές σταδιακής καταχώρισης
1. H σταδιακή καταχώριση δεν ξεκινάει πριν από την 1η Μαΐου 2004 και ξεκινά μόνον εφόσον τηρείται η απαίτηση της πρώτης παραγράφου του άρθρου 6 και έχει λήξει η περίοδος που προβλέπεται στο άρθρο 8.
Το μητρώο δημοσιεύει τουλάχιστον δύο μήνες νωρίτερα την ημερομηνία έναρξης της σταδιακής καταχώρισης και ενημερώνει σχετικά όλους τους διαπιστευμένους καταχωρητές.
Το μητρώο δημοσιεύει στον ιστότοπό του δύο μήνες πριν από την έναρξη της σταδιακής καταχώρισης λεπτομερή περιγραφή όλων των τεχνικών και διοικητικών μέτρων που χρησιμοποιεί, προκειμένου να διασφαλίσει την κατάλληλη, δίκαιη και τεχνικώς ορθή διοίκηση της περιόδου σταδιακής καταχώρισης.
2. Η διάρκεια της περιόδου σταδιακής καταχώρισης είναι τέσσερις μήνες. Η γενική καταχώριση των ονομάτων τομέα δεν ξεκινάει πριν από την ολοκλήρωση της περιόδου σταδιακής καταχώρισης.
Η σταδιακή καταχώριση συνίσταται σε δύο φάσεις διάρκειας δύο μηνών έκαστη.
Κατά τη διάρκεια της πρώτης φάσης της σταδιακής καταχώρισης, μόνο για τα κατατεθέντα εθνικά και κοινοτικά εμπορικά σήματα, τις γεωγραφικές ενδείξεις και τα ονόματα και ακρωνύμια που αναφέρονται στο άρθρο 10 παράγραφος 3, δύναται να υποβληθεί αίτηση για καταχώρισή τους ως ονομάτων τομέα από κατόχους προηγούμενων δικαιωμάτων και κατόχων αδειών και από τους δημόσιους φορείς που αναφέρονται στο άρθρο 10 παράγραφος 1.
Κατά τη διάρκεια της δεύτερης φάσης της σταδιακής καταχώρισης, για τα ονόματα τα οποία μπορούν να καταχωριστούν στην πρώτη φάση, καθώς και για τα ονόματα που βασίζονται σε όλα τα άλλα προηγούμενα δικαιώματα, δύναται να υποβληθεί αίτηση καταχώρισής τους ως ονομάτων τομέα από κατόχους προηγούμενων δικαιωμάτων.
3. Η αίτηση καταχώρισης ονόματος τομέα βάσει προηγούμενου δικαιώματος, δυνάμει του άρθρου 10 παράγραφοι 1 και 2 περιλαμβάνει αναφορά στη νομική βάση του εθνικού ή κοινοτικού δικαίου για δικαίωμα επί του ονόματος, καθώς και άλλες σχετικές πληροφορίες, όπως τον αριθμό καταχώρισης εμπορικού σήματος, πληροφορίες σχετικά με τη δημοσίευση σε επίσημη εφημερίδα ή στην εφημερίδα της κυβερνήσεως, πληροφορίες για την καταχώριση σε επαγγελματικές ή εμπορικές ενώσεις και σε εμπορικά επιμελητήρια.
4. Το μητρώο δύναται να εξαρτά τις αιτήσεις για καταχώριση ονόματος τομέα από την καταβολή επιπρόσθετων τελών, υπό τον όρο ότι τα εν λόγω τέλη χρησιμεύουν απλώς στην κάλυψη του κόστους που προκύπτει από την εφαρμογή του παρόντος κεφαλαίου. Το μητρώο δύναται να επιβάλλει διαφοροποιημένα τέλη, ανάλογα με την πολυπλοκότητα των διαδικασιών που απαιτούνται για την επικύρωση προηγούμενων δικαιωμάτων.
5. Στο τέλος της σταδιακής καταχώρισης διεξάγεται ανεξάρτητος έλεγχος με έξοδα του μητρώου και τα πορίσματά του υποβάλλονται στην Επιτροπή. Ο ελεγκτής διορίζεται από το μητρώο, μετά από διαβούλευση με την Επιτροπή. Σκοπός του ελέγχου είναι να επιβεβαιωθεί η δίκαιη, κατάλληλη και ορθή από λειτουργική και τεχνική άποψη διοίκηση της περιόδου σταδιακής καταχώρισης από το μητρώο.
6. Για την επίλυση διαφοράς σχετικά με όνομα τομέα εφαρμόζονται οι κανόνες που προβλέπονται στο κεφάλαιο VI.
Άρθρο 13
Επιλογή φορέων επικύρωσης
Οι φορείς επικύρωσης είναι νομικά πρόσωπα, εγκατεστημένα στο έδαφος της Κοινότητας. Οι φορείς επικύρωσης πρέπει να είναι ευυπόληπτοι οργανισμοί με ανάλογη εμπειρία. Το μητρώο επιλέγει τους φορείς επικύρωσης με αντικειμενικό, διαφανή και αμερόληπτο τρόπο, διασφαλίζοντας την ευρύτερη δυνατή γεωγραφική ποικιλία. Το μητρώο απαιτεί από τον φορέα επικύρωσης να εκτελεί την επικύρωση με αντικειμενικό, διαφανή και αμερόληπτο τρόπο.
Τα κράτη μέλη διασφαλίζουν την επικύρωση των ονομάτων που αναφέρονται στο άρθρο 10 παράγραφος 3. Για το σκοπό αυτό, τα κράτη μέλη αποστέλλουν στην Επιτροπή, εντός δύο μηνών από την έναρξη ισχύος του παρόντος κανονισμού, σαφείς οδηγίες για τις διευθύνσεις στις οποίες πρέπει να αποστέλλονται τα προς επαλήθευση αποδεικτικά στοιχεία. Η Επιτροπή κοινοποιεί στο μητρώο τις εν λόγω διευθύνσεις.
Το μητρώο δημοσιεύει τις πληροφορίες για τους φορείς επικύρωσης στον ιστότοπό του.
Άρθρο 14
Επικύρωση και καταχώριση των αιτήσεων που λαμβάνονται κατά τη διάρκεια της σταδιακής καταχώρισης
Όλες οι αξιώσεις επί προηγούμενων δικαιωμάτων, βάσει του άρθρου 10 παράγραφοι 1 και 2, πρέπει να μπορούν να επαληθευτούν βάσει στοιχείων τα οποία αποδεικνύουν την ύπαρξη δικαιώματος σύμφωνα με το δίκαιο δυνάμει του οποίου υπάρχει.
Το μητρώο, μετά από την παραλαβή της αίτησης, δεσμεύει το σχετικό όνομα τομέα, έως ότου πραγματοποιηθεί η επικύρωση ή έως ότου λήξει η προθεσμία παραλαβής των αποδεικτικών στοιχείων. Εάν στο μητρώο υποβληθεί πάνω από μία αίτηση αξίωσης για τον ίδιο τομέα κατά τη διάρκεια της περιόδου σταδιακής καταχώρισης, οι αιτήσεις εξετάζονται με αυστηρή χρονολογική σειρά.
Το μητρώο καθιστά διαθέσιμη μια βάση δεδομένων, η οποία περιλαμβάνει πληροφορίες για τα ονόματα τομέα που υποβάλλονται για καταχώριση δυνάμει της διαδικασίας σταδιακής καταχώρισης, τους αιτούντες, τον καταχωρητή που υπέβαλε την αίτηση, την προθεσμία υποβολής των εγγράφων επικύρωσης, καθώς και τις μεταγενέστερες αξιώσεις επί των ονομάτων.
Κάθε αιτών υποβάλλει αποδεικτικά στοιχεία τα οποία καταδεικνύουν ότι είναι κάτοχος προηγούμενου δικαιώματος, για το οποίο προβάλλει αξίωση, επί σχετικού ονόματος. Τα αποδεικτικά στοιχεία υποβάλλονται στον φορέα επικύρωσης που υποδεικνύεται από το μητρώο. Ο αιτών υποβάλλει τα στοιχεία έτσι ώστε αυτά να παραλαμβάνονται από τον φορέα επικύρωσης εντός σαράντα ημερών από την υποβολή της αίτησης για όνομα τομέα. Εάν τα αποδεικτικά στοιχεία δεν έχουν παραληφθεί έως την ανωτέρω προθεσμία, η αίτηση για όνομα τομέα απορρίπτεται.
Οι φορείς τεκμηρίωσης χρονοσφραγίζουν τα αποδεικτικά στοιχεία κατά την παραλαβή τους.
Οι φορείς επικύρωσης εξετάζουν τις αιτήσεις για κάθε συγκεκριμένο όνομα τομέα με βάση τη σειρά παραλαβής της αίτησης από το μητρώο.
Ο εκάστοτε φορέας επικύρωσης εξετάζει εάν ο αιτών που έχει σειρά να αξιολογηθεί για όνομα τομέα και έχει υποβάλει τα αποδεικτικά στοιχεία εμπρόθεσμα κατέχει προηγούμενα δικαιώματα επί του ονόματος. Εάν τα αποδεικτικά στοιχεία δεν παραληφθούν εγκαίρως ή εάν ο φορέας επικύρωσης κρίνει ότι τα αποδεικτικά στοιχεία δεν τεκμηριώνουν προηγούμενο δικαίωμα, το κοινοποιεί στο μητρώο.
Εάν ο φορέας επικύρωσης κρίνει ότι υφίστανται προηγούμενα δικαιώματα σχετικά με αίτηση για συγκεκριμένο όνομα τομέα, η οποία έχει προτεραιότητα, προβαίνει στη σχετική κοινοποίηση στο μητρώο.
Η εν λόγω εξέταση κάθε αξίωσης με βάση τη χρονολογική σειρά παραλαβής συνεχίζεται έως ότου εντοπιστεί αξίωση για την οποία επιβεβαιώνεται η ύπαρξη προηγούμενων δικαιωμάτων επί του συγκεκριμένου ονόματος από τον φορέα επικύρωσης.
Το μητρώο καταχωρίζει το όνομα τομέα βάσει της αρχής της «εξυπηρέτησης κατά σειρά προτεραιότητας» εφόσον διαπιστώσει ότι ο αιτών κατέδειξε την ύπαρξη προγενεστέρου δικαιώματος σύμφωνα με την διαδικασία που προβλέπεται στο δεύτερο, τρίτο και τέταρτο εδάφιο.
ΚΕΦΑΛΑΙΟ V ΚΑΤΑΧΩΡΙΣΕΙΣ, ΔΕΔΟΜΕΝΑ WHOIS ΚΑΙ ΑΝΑΡΜΟΣΤΕΣ ΚΑΤΑΧΩΡΙΣΕΙΣ
Άρθρο 15
Συμφωνία μεσεγγύησης
1. Το μητρώο, ιδίαις δαπάναις, συνάπτει συμφωνία με ευυπόληπτο καταπιστευματοδόχο ή άλλον φορέα μεσεγγύησης εγκατεστημένο στο έδαφος της Κοινότητας, ορίζοντας την Επιτροπή ως δικαιούχο της συμφωνίας μεσεγγύησης. Η Επιτροπή εγκρίνει την εν λόγω συμφωνία πριν από τη σύναψή της. Το μητρώο υποβάλει στον φορέα μεσεγγύησης, σε ημερήσια βάση, ηλεκτρονικό αντίγραφο του τρέχοντος περιεχομένου της βάσης δεδομένων .eu.
2. Η συμφωνία προβλέπει ότι τα δεδομένα τηρούνται από τον φορέα μεσεγγύησης με βάση τους ακόλουθους όρους και προϋποθέσεις:
α)
τα δεδομένα που παραλαμβάνονται και φυλάσσονται με μεσεγγύηση, έως ότου διαβιβαστούν στην Επιτροπή, δεν υποβάλλονται σε άλλη διαδικασία εκτός από επαλήθευση για να εξακριβωθεί εάν είναι πλήρη, συνεκτικά και σε κατάλληλο μορφότυπο·
β)
τα δεδομένα αποδεσμεύονται από τη μεσεγγύηση κατά τη λήξη της χωρίς ανανέωση ή κατά τη λύση της σύμβασης μεταξύ μητρώου και Επιτροπής για οιονδήποτε από τους λόγους που περιγράφονται στη σύμβαση και ανεξαρτήτως οιωνδήποτε διαφορών ή δικαστικών προσφυγών μεταξύ Επιτροπής και μητρώου·
γ)
σε περίπτωση άρσης της μεσεγγύησης, η Επιτροπή έχει το αποκλειστικό, αμετάκλητο και χωρίς υποχρέωση καταβολής τελών δικαίωμα να ασκήσει όλα τα δικαιώματα που είναι αναγκαία για να ορίσει νέο μητρώο·
δ)
εάν καταγγελθεί η σύμβαση με το μητρώο, η Επιτροπή, σε συνεργασία με το μητρώο, λαμβάνει όλα τα αναγκαία μέτρα για τη μεταβίβαση της διοικητικής και λειτουργικής ευθύνης για τον τομέα ανωτάτου επιπέδου .eu και οιωνδήποτε αποθεματικών κεφαλαίων σε τρίτο μέρος που θα ορίσει η Επιτροπή. Σε αυτή την περίπτωση, το μητρώο καταβάλλει κάθε προσπάθεια ώστε να αποφευχθεί η διακοπή παροχής της υπηρεσίας και εξακολουθεί, ιδίως να ενημερώνει τις πληροφορίες που αφορούν τη μεσεγγύηση έως ότου ολοκληρωθεί η μεταβίβαση.
Άρθρο 16
Βάση δεδομένων WHOIS
Σκοπός της βάσης δεδομένων WHOIS είναι να παρασχεθούν κατά το δυνατόν ακριβείς και ενημερωμένες πληροφορίες σχετικά με τους τεχνικούς και διοικητικούς υπευθύνους που διαχειρίζονται τα ονόματα τομέα του τομέα ανωτάτου επιπέδου .eu.
Η βάση δεδομένων WHOIS περιλαμβάνει πληροφορίες για τον κάτοχο ονόματος τομέα, οι οποίες είναι σχετικές και μη υπερβολικές σε συνάρτηση με τον σκοπό της βάσης δεδομένων. Στο μέτρο που πληροφορίες δεν είναι απολύτως απαραίτητες ως προς τον σκοπό της βάσης δεδομένων και αν ο κάτοχος του ονόματος τομέα είναι φυσικό πρόσωπο, απαιτείται η απερίφραστη συγκατάθεσή του για δημόσια διάθεση των πληροφοριών αυτών. Η εσκεμμένη διαβίβαση ανακριβών πληροφοριών είναι βάσιμος λόγος για να θεωρηθεί ότι η καταχώριση του ονόματος τομέα πραγματοποιήθηκε κατά παράβαση των όρων καταχώρισης.
Άρθρο 17
Ονόματα που δεσμεύονται από το μητρώο
Τα κάτωθι ονόματα δεσμεύονται για τις επιχειρησιακές λειτουργίες του μητρώου:
eurid.eu, registry.eu, nic.eu, dns.eu, internic.eu, whois.eu, das.eu, coc.eu, eurethix.eu, eurethics.eu, euthics.eu
Άρθρο 18
Ανάρμοστες καταχωρίσεις
Εάν ένα όνομα τομέα κριθεί από δικαστήριο κράτους μέλους δυσφημητικό, ρατσιστικό ή αντίθετο στο δημόσιο συμφέρον, δεσμεύεται από το μητρώο μόλις κοινοποιηθεί η δικαστική απόφαση και αποσύρεται μόλις κοινοποιηθεί η τελική απόφαση του δικαστηρίου. Το μητρώο αποκλείει από κάθε μελλοντική καταχώριση όσα ονόματα αποτέλεσαν αντικείμενο παρόμοιας δικαστικής απόφασης, για όσο διάστημα η δικαστική απόφαση παραμένει σε ισχύ.
Άρθρο 19
Θάνατος και εκκαθάριση
1. Εάν ο κάτοχος ονόματος τομέα αποβιώσει κατά τη διάρκεια της περιόδου καταχώρισης του ονόματος τομέα, οι εκτελεστές της διαθήκης του ή οι νόμιμοι κληρονόμοι του δύνανται να ζητήσουν μεταβίβαση του ονόματος στους κληρονόμους υποβάλλοντας παράλληλα τα κατάλληλα έγγραφα. Εάν κατά τη λήξη της περιόδου καταχώρισης δεν έχει δρομολογηθεί η μεταβίβαση, το όνομα τομέα τελεί υπό αναστολή για περίοδο σαράντα ημερολογιακών ημερών και δημοσιεύεται στον ιστότοπο του μητρώου. Κατά τη διάρκεια της εν λόγω περιόδου, οι εκτελεστές ή οι νόμιμοι κληρονόμοι δύνανται να ζητήσουν την καταχώριση του ονόματος, υποβάλλοντας τα κατάλληλα έγγραφα. Εάν οι κληρονόμοι δεν έχουν καταχωρίσει το όνομα κατά τη διάρκεια της εν λόγω περιόδου των σαράντα ημερών, το όνομα τομέα διατίθεται στη συνέχεια για γενική καταχώριση.
2. Εάν ο κάτοχος του ονόματος τομέα είναι επιχείρηση, νομικό ή φυσικό πρόσωπο, ή οργανισμός που υπόκειται σε διαδικασίες αφερεγγυότητας, τελεί υπό εκκαθάριση, παύση των δραστηριοτήτων του, διαδικασία δικαστικής διαχείρισης ή οιαδήποτε παρόμοια διαδικασία προβλεπόμενη από εθνικό δίκαιο, κατά την περίοδο καταχώρισης του ονόματος τομέα, τότε ο νόμιμα διορισμένος διαχειριστής του κατόχου ονόματος τομέα δύναται να ζητήσει τη μεταβίβαση των περιουσιακών στοιχείων του κατόχου του ονόματος τομέα στον αγοραστή, υποβάλλοντας τα κατάλληλα έγγραφα. Εάν κατά τη λήξη της περιόδου καταχώρισης δεν έχει ξεκινήσει η μεταβίβαση, το όνομα τομέα τελεί υπό αναστολή για περίοδο σαράντα ημερολογιακών ημερών και δημοσιεύεται στον ιστότοπο του μητρώου. Κατά τη διάρκεια της εν λόγω περιόδου ο διαχειριστής δύναται να υποβάλει αίτηση καταχώρισης του ονόματος υποβάλλοντας τα κατάλληλα έγγραφα. Εάν ο διαχειριστής δεν έχει καταχωρίσει το όνομα κατά τη διάρκεια της περιόδου των σαράντα ημερών, το όνομα τομέα διατίθεται στη συνέχεια για γενική καταχώριση.
ΚΕΦΑΛΑΙΟ VI ΑΝΑΚΛΗΣΗ ΚΑΙ ΔΙΕΥΘΕΤΗΣΗ ΣΥΓΚΡΟΥΣΕΩΝ
Άρθρο 20
Ανάκληση ονομάτων τομέα
Το μητρώο δύναται να ανακαλεί όνομα τομέα με δική του πρωτοβουλία και χωρίς να προσφεύγει για την επίλυση της διαφοράς σε οιαδήποτε διαδικασία εξωδικαστικής διευθέτησης διαφορών, αποκλειστικά για τους παρακάτω λόγους:
α)
εκκρεμή ανεξόφλητα χρέη στο μητρώο·
β)
ο κάτοχος δεν πληροί τα γενικά κριτήρια επιλεξιμότητας του άρθρου 4, παράγραφος 2 στοιχείο β) του κανονισμού (ΕΚ) αριθ. 733/2002·
γ)
ο κάτοχος έχει παραβεί τους όρους καταχώρισης που προβλέπονται στο άρθρο 3.
Το μητρώο θεσπίζει διαδικασία σύμφωνα με την οποία δύναται να ανακαλεί τα ονόματα τομέα για τους ανωτέρω λόγους. Η εν λόγω διαδικασία περιλαμβάνει γνωστοποίηση στον κάτοχο του ονόματος τομέα, ώστε να του δοθεί η δυνατότητα να λάβει τα αναγκαία μέτρα.
Η ανάκληση ονόματος τομέα και, κατά περίπτωση, η μεταγενέστερη μεταβίβασή του, δύναται επίσης να πραγματοποιείται σύμφωνα με απόφαση που εκδίδει οργανισμός εξωδικαστικής επίλυσης διαφορών.
Άρθρο 21
Κερδοσκοπικές και καταχρηστικές καταχωρίσεις
1. Ένα καταχωρημένο όνομα τομέα ανακαλείται, με την κατάλληλη εξωδικαστική ή δικαστική διαδικασία, όταν το εν λόγω όνομα είναι ταυτόσημο ή παρόμοιο σε βαθμό που να προκαλεί σύγχυση με όνομα για το οποίο έχει αναγνωριστεί ή θεσπιστεί δικαίωμα βάσει της εθνικής ή και της κοινοτικής νομοθεσίας, όπως τα δικαιώματα που αναφέρονται στο άρθρο 10 παράγραφος 1, και όταν το εν λόγω όνομα τομέα:
α)
καταχωρίσθηκε από τον κάτοχό του ο οποίος δεν έχει δικαιώματα ή έννομο συμφέρον επί του ονόματος τομέα· ή
β)
καταχωρίσθηκε ή χρησιμοποιείται με κακή πίστη.
2. Το έννομο συμφέρον, υπό την έννοια της παραγράφου 1 στοιχείο α) μπορεί να αποδειχθεί όταν:
α)
πριν από οιαδήποτε κοινοποίηση της διαδικασίας εναλλακτικής επίλυσης διαφορών, ο κάτοχος του ονόματος τομέα χρησιμοποίησε το όνομα τομέα ή ένα όνομα αντίστοιχο του ονόματος τομέα, σε συνδυασμό με προσφορά αγαθών ή υπηρεσιών, ή ήταν αποδεδειγμένα έτοιμος να το πράξει·
β)
ο κάτοχος ονόματος τομέα είναι εταιρεία, οργανισμός ή φυσικό πρόσωπο που έχει γίνει ευρέως γνωστός με το όνομα τομέα, ακόμη και ελλείψει δικαιώματος αναγνωρισμένου ή θεσπισμένου δυνάμει της εθνικής ή και της κοινοτικής νομοθεσίας·
γ)
ο κάτοχος ονόματος τομέα πραγματοποιεί νόμιμη και μη εμπορική ή δίκαιη χρήση του ονόματος τομέα, χωρίς πρόθεση να παραπλανήσει τους καταναλωτές ή να βλάψει τη φήμη του ονόματος για το οποίο έχει αναγνωριστεί ή θεσπιστεί δικαίωμα δυνάμει της εθνικής ή και της κοινοτικής νομοθεσίας.
3. Η κακή πίστη, υπό την έννοια της παραγράφου 1 στοιχείο β), είναι δυνατόν να αποδειχθεί όταν:
α)
οι περιστάσεις καταδεικνύουν ότι το όνομα τομέα καταχωρίστηκε ή αποκτήθηκε πρωτίστως με σκοπό την πώληση, την εκμίσθωση ή τη μεταβίβαση άλλως πως του ονόματος τομέα σε κάτοχο ονόματος για το οποίο έχει αναγνωριστεί ή θεσπιστεί δικαίωμα δυνάμει της εθνικής ή και της κοινοτικής νομοθεσίας, ή σε δημόσιο φορέα· ή
β)
το όνομα τομέα έχει καταχωριστεί προκειμένου να αποτραπεί ο κάτοχος του εν λόγω ονόματος για το οποίο έχει αναγνωριστεί ή θεσπιστεί δικαίωμα δυνάμει της εθνικής ή και της κοινοτικής νομοθεσίας, ή ο δημόσιος φορέας, να μετατρέψει το εν λόγω όνομα σε αντίστοιχο όνομα τομέα, υπό την προϋπόθεση ότι:
i)
η συγκεκριμένη συμπεριφορά του καταχωρίζοντος είναι δυνατόν να αποδειχθεί, ή
ii)
το όνομα τομέα δεν χρησιμοποιήθηκε με τον ανάλογο τρόπο για δύο τουλάχιστον έτη από την ημερομηνία καταχώρισης, ή
iii)
σε περιπτώσεις όπου, κατά τη στιγμή έναρξης της διαδικασίας ΕΕΕΔ, ο κάτοχος ονόματος τομέα για το οποίο έχει αναγνωριστεί ή θεσπιστεί δικαίωμα δυνάμει της εθνικής ή και της κοινοτικής νομοθεσίας, ή ο κάτοχος ονόματος τομέα δημοσίου φορέα έχει δηλώσει την πρόθεσή του να χρησιμοποιήσει το όνομα τομέα δεόντως, αλλά παραλείπει να το πράξει στο διάστημα των έξι μηνών που έπονται μετά από την ημερομηνία έναρξης της διαδικασίας ΕΕΕΔ·
γ)
το όνομα τομέα καταχωρίσθηκε πρωτίστως με σκοπό την παρενόχληση των επαγγελματικών δραστηριοτήτων ανταγωνιστή· ή
δ)
το όνομα τομέα χρησιμοποιήθηκε σκοπίμως με σκοπό το εμπορικό κέρδος για να προσελκύσει χρήστες του διαδικτύου, στον ιστότοπο ή σε άλλη θέση σε απευθείας σύνδεση του κατόχου του ονόματος τομέα, δημιουργώντας πιθανότητα σύγχυσης με όνομα για το οποίο έχει αναγνωριστεί ή θεσπιστεί δικαίωμα δυνάμει της εθνικής ή και της κοινοτικής νομοθεσίας, ή με όνομα δημοσίου φορέα, πιθανότητα σύγχυσης η οποία αφορά την πηγή, τη χορηγία, την υπαγωγή ή την έγκριση του ιστοτόπου ή της θέσης ή ενός προϊόντος ή υπηρεσίας που προσφέρονται επί του ιστοτόπου ή της θέσης του κατόχου ονόματος τομέα· ή
ε)
το όνομα τομέα που έχει καταχωριστεί είναι όνομα προσώπου για το οποίο δεν υπάρχει αποδεδειγμένη σχέση μεταξύ του κατόχου του ονόματος τομέα και του ονόματος τομέα που έχει καταχωριστεί.
4. Δεν είναι δυνατή η επίκληση των διατάξεων των παραγράφων 1, 2 και 3 για να παρακωλυθεί η προβολή αξιώσεων δυνάμει του εθνικού δικαίου.
Άρθρο 22
Διαδικασία εναλλακτικής επίλυσης διαφορών
1. Καθένα από τα μέρη μπορεί να κινήσει τη διαδικασία εναλλακτικής επίλυσης διαφορών όταν:
α)
η καταχώριση είναι κερδοσκοπική ή καταχρηστική, κατά την έννοια του άρθρου 21· ή
β)
η απόφαση η οποία έχει ληφθεί από το μητρώο αντίκειται στον παρόντα κανονισμό ή στον κανονισμό (ΕΚ) αριθ. 733/2002.
2. Η συμμετοχή στη διαδικασία εναλλακτικής επίλυσης διαφορών είναι υποχρεωτική για τον κάτοχο του ονόματος τομέα και για το μητρώο.
3. Ο καταγγέλλων καταβάλλει τέλος για τη διαδικασία εναλλακτικής επίλυσης διαφορών.
4. Εκτός εάν τα μέρη συμφωνήσουν διαφορετικά ή εκτός εάν ορίζεται διαφορετικά στη συμφωνία καταχώρισης μεταξύ καταχωρητή και κατόχου ονόματος τομέα, η γλώσσα της διοικητικής διαδικασίας είναι η γλώσσα αυτής της συμφωνίας. Ο κανόνας αυτός ισχύει με την επιφύλαξη λήψης διαφορετικής απόφασης, λαμβάνοντας υπόψη τις ιδιαιτερότητες της υπόθεσης.
5. Οι καταγγελίες και οι απαντήσεις σε αυτές πρέπει να υποβάλλονται στον πάροχο υπηρεσιών εναλλακτικής επίλυσης διαφορών, ο οποίος επιλέγεται από τον καταγγέλλοντα από τον κατάλογο που αναφέρεται στο άρθρο 23 παράγραφος 1. Η υποβολή τελείται σύμφωνα με τον παρόντα κανονισμό και σύμφωνα με τις δημοσιευμένες συμπληρωματικές διαδικασίες του παρόχου υπηρεσιών εναλλακτικής επίλυσης διαφορών.
6. Μόλις η αίτηση για εναλλακτική επίλυση διαφορών υποβληθεί κατά τα δέοντα στον πάροχο σχετικών υπηρεσιών και καταβληθεί το ανάλογο τέλος, ο πάροχος των υπηρεσιών αυτών ενημερώνει το μητρώο για την ταυτότητα του καταγγέλλοντος και το εμπλεκόμενο όνομα τομέα. Το μητρώο αναστέλλει την ακύρωση ή τη μεταβίβαση του εμπλεκόμενου ονόματος τομέα, έως ότου ολοκληρωθούν οι διαδικασίες επίλυσης διαφορών ή οι επακόλουθες νομικές διαδικασίες και κοινοποιηθεί η απόφαση στο μητρώο.
7. Ο πάροχος υπηρεσιών εναλλακτικής επίλυσης διαφορών εξετάζει την καταγγελία ως προς τη συμμόρφωση με τους διαδικαστικούς κανόνες, με τις διατάξεις του παρόντος κανονισμού και του κανονισμού (EΚ) αριθ. 733/2002 και, εκτός και αν διαπιστώσει μη συμμόρφωση, διαβιβάζει την καταγγελία στον καθ ού, εντός πέντε εργάσιμων ημερών από την πληρωμή των τελών που οφείλει να καταβάλει ο καταγγέλλων.
8. Εντός τριάντα εργάσιμων ημερών από την ημερομηνία παραλαβής της καταγγελίας, ο καθ' ού διαβιβάζει απάντηση στον πάροχο υπηρεσιών εναλλακτικής επίλυσης διαφορών.
9. Οιαδήποτε γραπτή κοινοποίηση στον καταγγέλλοντα ή στον καθ ού πραγματοποιείται με τα μέσα που έχει δηλώσει ότι προτιμά ο καταγγέλλων ή ο καθ' ού αντιστοίχως, ή, ελλείψει σχετικής διευκρίνισης, ηλεκτρονικώς μέσω διαδικτύου, υπό τον όρο ότι τηρούνται αποδεικτικά της διαβίβασης.
Όλες οι κοινοποιήσεις σχετικά με τη διαδικασία εναλλακτικής επίλυσης διαφορών στον κάτοχο ονόματος τομέα που υπόκειται σε τέτοια διαδικασία αποστέλλονται στη διεύθυνση που αναφέρεται στις πληροφορίες που διαθέτει ο καταχωρητής, ο οποίος μεριμνά για την καταχώριση του ονόματος τομέα, σύμφωνα με τους όρους και τις προϋποθέσεις καταχώρισης.
10. Η παράλειψη οιουδήποτε μέρους εμπλέκεται στη διαδικασία εναλλακτικής επίλυσης διαφορών να απαντήσει εντός των προβλεπόμενων προθεσμιών ή να εμφανιστεί για ακρόαση ενώπιον της επιτροπής δύναται να εκληφθεί ως λόγος αποδοχής των καταγγελιών του αντιδίκου.
11. Σε περίπτωση διαδικασίας κατά κατόχου ονόματος τομέα, η επιτροπή εναλλακτικής επίλυσης διαφορών αποφασίζει την ανάκληση του ονόματος τομέα, εάν θεωρήσει ότι η καταχώριση είναι κερδοσκοπική ή καταχρηστική, όπως ορίζεται στο άρθρο 21. Το όνομα τομέα μεταβιβάζεται στον καταγγέλλοντα, εάν έχει υποβάλει αίτηση για το εν λόγω όνομα τομέα και πληροί τα γενικά κριτήρια επιλεξιμότητας που ορίζονται στο άρθρο 4 παράγραφος 2 στοιχείο β) του κανονισμού (ΕΚ) αριθ. 733/2002.
Σε περίπτωση κίνησης διαδικασίας κατά του μητρώου, η επιτροπή εναλλακτικής επίλυσης διαφορών αποφασίζει εάν μια απόφαση που έλαβε το μητρώο αντίκειται στον παρόντα κανονισμό ή στον κανονισμό (EΚ) αριθ. 733/2002. Η επιτροπή εναλλακτικής επίλυσης διαφορών αποφασίζει εάν η απόφαση ακυρώνεται και δύναται να αποφασίσει, σε συγκεκριμένες περιπτώσεις, εάν το σχετικό όνομα τομέα μεταβιβάζεται, ανακαλείται ή διατίθεται, με την προϋπόθεση ότι, κατά περίπτωση, πληρούνται τα γενικά κριτήρια επιλεξιμότητας που ορίζονται στο άρθρο 4 παράγραφος 2 στοιχείο β) του κανονισμού (EΚ) αριθ. 733/2002.
Στην απόφαση της επιτροπής εναλλακτικής επίλυσης διαφορών ορίζεται η ημερομηνία εφαρμογής της απόφασης.
Οι αποφάσεις της επιτροπής λαμβάνονται με απλή πλειοψηφία. Η επιτροπή εναλλακτικής επίλυσης διαφορών εκδίδει την απόφασή της εντός ενός μηνός από την ημερομηνία παραλαβής της απάντησης από τον πάροχο υπηρεσιών εναλλακτικής επίλυσης διαφορών. Η απόφαση πρέπει να είναι πλήρως αιτιολογημένη. Οι αποφάσεις της επιτροπής δημοσιεύονται.
12. Εντός τριών εργάσιμων ημερών από την παραλαβή της απόφασης της επιτροπής, ο πάροχος υπηρεσιών εναλλακτικής επίλυσης διαφορών κοινοποιεί το πλήρες κείμενο της απόφασης σε κάθε μέρος, στον (στους) ενδιαφερόμενο(-ους) καταχωρητή(-ές) και στο μητρώο. Η απόφαση κοινοποιείται στο μητρώο και στον καταγγέλλοντα με συστημένη επιστολή ή με άλλο ισοδύναμο ηλεκτρονικό μέσο.
13. Τα αποτελέσματα της διαδικασίας εναλλακτικής επίλυσης διαφορών είναι δεσμευτικά για τα μέρη και το μητρώο, εκτός εάν κινηθούν δικαστικές διαδικασίες εντός τριάντα ημερολογιακών ημερών από την κοινοποίηση στα μέρη του αποτελέσματος της διαδικασίας εναλλακτικής επίλυσης διαφορών.
Άρθρο 23
Επιλογή παρόχων υπηρεσιών εναλλακτικής επίλυσης διαφορών και μελών της επιτροπής εναλλακτικής επίλυσης διαφορών
1. Το μητρώο δύναται να επιλέξει τους παρόχους υπηρεσιών διαδικασία εναλλακτικής επίλυσης διαφορών, οι οποίοι πρέπει να είναι ευυπόληπτοι φορείς με ανάλογη εμπειρία, κατά τρόπο αντικειμενικό, διαφανή και αμερόληπτο. Ο κατάλογος των παρόχων υπηρεσιών εναλλακτικής επίλυσης διαφορών δημοσιεύεται στον ιστότοπο του μητρώου.
2. Οιαδήποτε διαφορά υποβάλλεται σε διαδικασία εναλλακτικής επίλυσης διαφορών εξετάζεται από διορισμένη διαιτητική μονομελή ή τριμελή επιτροπή.
Τα μέλη της επιτροπής επιλέγονται σύμφωνα με τις εσωτερικές διαδικασίες των παρόχων υπηρεσιών εναλλακτικής επίλυσης διαφορών που έχουν επιλεγεί. Διαθέτουν ανάλογη εμπειρογνωσία και επιλέγονται κατά τρόπο αντικειμενικό, διαφανή και αμερόληπτο. Κάθε πάροχος υπηρεσιών εναλλακτικής επίλυσης διαφορών τηρεί δημοσίως διαθέσιμο κατάλογο των μελών της επιτροπής με τα προσόντα τους.
Το μέλος της επιτροπής είναι αμερόληπτο και ανεξάρτητο και αποκαλύπτει στον πάροχο υπηρεσιών εναλλακτικής επίλυσης διαφορών, πριν αποδεχθεί τον διορισμό του, οτιδήποτε ενδέχεται να δώσει λαβή σε δικαιολογημένες αμφιβολίες σχετικά με την αμεροληψία ή την ανεξαρτησία του. Εάν σε οιαδήποτε φάση των διοικητικών διαδικασιών ανακύψουν νέες περιστάσεις οι οποίες θα μπορούσαν να δώσουν λαβή σε δικαιολογημένες αμφιβολίες σχετικά με την αμεροληψία ή την ανεξαρτησία μέλους της επιτροπής, το εν λόγω μέλος της επιτροπής αποκαλύπτει αμέσως τις συγκεκριμένες περιστάσεις στον πάροχο.
Σε αυτή την περίπτωση, ο πάροχος διορίζει αναπληρωματικό μέλος.
ΚΕΦΑΛΑΙΟ VII ΤΕΛΙΚΕΣ ΔΙΑΤΑΞΕΙΣ
Άρθρο 24
Έναρξη ισχύος
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Απριλίου 2004.

Labels: 12
7
11
15